b'\n_START_ARTICLE_\nSulaikymas (tarptautiniai santykiai)\n_START_PARAGRAPH_\nSulaikymas\xc2\xa0\xe2\x80\x93 Jungtini\xc5\xb3 Amerikos Valstij\xc5\xb3 politika, skirta u\xc5\xbekirsti keli\xc4\x85 komunizmo plitimui u\xc5\xbesienio valstyb\xc4\x97se \xc5\xa0altojo karo metais. Tai buvo atsakas \xc4\xaf Soviet\xc5\xb3 S\xc4\x85jungos veiksmus Ryt\xc5\xb3 Europoje, Kinijoje, Kor\xc4\x97joje, Afrikoje ir Vietname, kuriais siekta i\xc5\xa1pl\xc4\x97sti komunizmo \xc4\xaftak\xc4\x85._NEWLINE_Sulaikymo doktrinos pagrind\xc4\x85 JAV vyriausybei skirtoje \xe2\x80\x9eIlgojoje telegramoje\xe2\x80\x9c 1946\xc2\xa0m. suformulavo JAV diplomatas Maskvoje D\xc5\xbeord\xc5\xbeas Kenanas._NEWLINE_Sulaikymo s\xc4\x85voka labiausiai yra siejama su JAV prezidento Hario Trumeno (1945\xe2\x80\x931953\xc2\xa0m.) vykdyta u\xc5\xbesienio politika. Prezidentas Lindonas D\xc5\xbeonsonas (1963\xe2\x80\x931969\xc2\xa0m.) sulaikymo termin\xc4\x85 naudojo savo politikai Vietnamo karo metais pateisinti.\n_START_SECTION_\nHaris Trumenas (1945\xe2\x80\x9353)\n_START_PARAGRAPH_\n1947\xc2\xa0m. H. Trumenas pasak\xc4\x97 dramati\xc5\xa1k\xc4\x85 kalb\xc4\x85 JAV Kongrese. Jis pareikalavo Kongreso skirti 400 mln. USD param\xc4\x85 Turkijos ir Graikijos vyriausyb\xc4\x97ms kovai su komunizmu. H. Trumenas pa\xc5\xbead\xc4\x97jo \xe2\x80\x9epad\xc4\x97ti laisviems \xc5\xbemon\xc4\x97ms, kurie prie\xc5\xa1inasi ginkluot\xc5\xb3 ma\xc5\xbeum\xc5\xb3 ar i\xc5\xa1or\xc4\x97s j\xc4\x97g\xc5\xb3 bandymams juos pavergti.\xe2\x80\x9c \xc5\xa0is pa\xc5\xbeadas v\xc4\x97liau tapo \xc5\xbeinomas kaip Trumeno doktrina. H. Trumeno kalba Kongrese \xc5\xbeymi sulaikymo doktrinos tapim\xc4\x85 oficialia JAV politika. Kongresas pritar\xc4\x97 H. Trumeno pra\xc5\xa1ymui._NEWLINE_Motyvai, paskatin\xc4\x99 H.Trumen\xc4\x85 pasakyti \xc5\xa1i\xc4\x85 kalb\xc4\x85, interpretuojami \xc4\xafvairiai. Herbertas Feisas pateikia ortodoksin\xc4\xaf ai\xc5\xa1kinim\xc4\x85, kuriame teigiama, kad agresyv\xc5\xabs SSRS veiksmai Irane, Lenkijoje, Turkijoje ir kitur 1945\xe2\x80\x931947\xc2\xa0m. pa\xc5\xbeadino JAV visuomen\xc4\x99 ir Trumenas \xc4\xaf tai sureagavo. Revizionisto Viljamo Eplmano Viljamso teigimu, tai buvo seno amerikieti\xc5\xa1kojo ekspansionizmo i\xc5\xa1rai\xc5\xa1ka._NEWLINE_H. Trumenas, patariamas JAV Valstyb\xc4\x97s sekretoriaus pavaduotojo Dyno A\xc4\x8desono, \xc4\x97m\xc4\x97si \xc4\xafvairi\xc5\xb3 priemoni\xc5\xb3, skirt\xc5\xb3 sulaikyti soviet\xc5\xb3 \xc4\xaftak\xc4\x85 Europoje. Buvo patvirtintas Mar\xc5\xa1alo planas, 1949\xc2\xa0m. \xc4\xafkurtas \xc5\xa0iaur\xc4\x97s Atlanto Sutarties Organizacija (NATO). Kadangi sulaikymo politikai \xc4\xafgyvendinti buvo reikalinga detali informacija apie komunist\xc5\xb3 veiksmus, 1947\xc2\xa0m. buvo \xc4\xafkurta Centrin\xc4\x97 \xc5\xbevalgybos valdyba. Vyriausyb\xc4\x97s pasitik\xc4\x97jimas \xc5\xa1ia institucija nuolat augo.\n_START_SECTION_\nKor\xc4\x97jos konfliktas\n_START_PARAGRAPH_\nRemiantis sulaikymo doktrina, JAV \xc4\xafsiki\xc5\xa1o \xc4\xaf Kor\xc4\x97jos kar\xc4\x85 tam, kad apgint\xc5\xb3 Piet\xc5\xb3 Kor\xc4\x97j\xc4\x85 nuo komunist\xc5\xb3 invazijos. Ta\xc4\x8diau s\xc4\x97kmingas In\xc4\x8dono m\xc5\xab\xc5\xa1is paskatino JAV ir Jungtines Tautas siekti visi\xc5\xa1ko \xc5\xa0iaur\xc4\x97s Kor\xc4\x97jos komunistinio re\xc5\xbeimo nuvertimo. Generolo Daglaso Makarturo vadovaujami Jungtini\xc5\xb3 Taut\xc5\xb3 kariai per\xc5\xbeeng\xc4\x97 38-\xc4\x85j\xc4\x85 lygiagret\xc4\x99 ir \xc4\xafsiver\xc5\xbe\xc4\x97 \xc4\xaf \xc5\xa0iaur\xc4\x97s Kor\xc4\x97j\xc4\x85. Kinija \xc4\xaf tai atsak\xc4\x97 pasi\xc5\xb3sdama savo karius, kurie \xc4\xafveik\xc4\x97 Jungtini\xc5\xb3 Taut\xc5\xb3 paj\xc4\x97gas ir nust\xc5\xabm\xc4\x97 jas atgal u\xc5\xbe 38-osios lygiagret\xc4\x97s. Nepaisant to, kad Kinija net kelet\xc4\x85 m\xc4\x97nesi\xc5\xb3 planavo \xc4\xafsiki\xc5\xa1im\xc4\x85 \xc4\xaf Kor\xc4\x97jos konflikt\xc4\x85, H. Trumeno \xc5\xa1alininkai \xc5\xa1iuos Kinijos veiksmus palaik\xc4\x97 tiesioginiu atsaku \xc4\xaf JAV kari\xc5\xb3 veiksmus. Tokia interpretacija leido panaudoti \xc5\xa1\xc4\xaf epizod\xc4\x85 kaip sulaikymo doktrinos prana\xc5\xa1umo patvirtinim\xc4\x85.\n_START_SECTION_\nVietnamo karas\n_START_PARAGRAPH_\nVietnamo karo metais prezidentas L. D\xc5\xbeonsonas nuosekliai laik\xc4\x97si sulaikymo politikos. Generolas Viljamas Vestmorelendas si\xc5\xabl\xc4\x97 JAV kariams \xc4\xafsiver\xc5\xbeti \xc4\xaf Laos\xc4\x85 ir nutraukti komunist\xc5\xb3 tiekimo linijas. L. D\xc5\xbeonsonas \xc5\xa1iuos si\xc5\xablymus atmet\xc4\x97._NEWLINE_L. D\xc5\xbeonson\xc4\x85 pakeit\xc4\x99s Ri\xc4\x8dardas Niksonas savo u\xc5\xbesienio politikoje \xc4\x97m\xc4\x97si \xc4\xaftampos ma\xc5\xbeinimo kurso (angl. d\xc3\xa9tente). Tikslas sulaikyti SSRS i\xc5\xa1liko, ta\xc4\x8diau apie tai imta galvoti atsi\xc5\xbevelgiant \xc4\xaf nacionalinius interesus. 1977\xe2\x80\x931981\xc2\xa0m. prezidento post\xc4\x85 u\xc5\xbe\xc4\x97m\xc4\x99s D\xc5\xbeimis Karteris savo kadencijos prad\xc5\xbeioje u\xc5\xbesienio politikoje pabr\xc4\x97\xc5\xbe\xc4\x97 \xc5\xbemogaus teisi\xc5\xb3 klausimus. Po SSRS \xc4\xafsiver\xc5\xbeimo \xc4\xaf Afganistan\xc4\x85 sulaikymo politika v\xc4\x97l tapo prioritetine.\n_START_SECTION_\nRonaldas Reiganas (1981\xe2\x80\x9389)\n_START_PARAGRAPH_\n1981\xc2\xa0m. D\xc5\xbe. Karter\xc4\xaf prezidento poste pakeit\xc4\x97 Ronaldas Reiganas. Jis atsisak\xc4\x97 \xc4\xaftampos ma\xc5\xbeinimo politikos. R. Reiganas buvo vadinamosios rollback politikos \xc5\xa1alininkas. Prad\xc4\x97ta vykdyti Reigano doktrina. Ji buvo JAV u\xc5\xbesienio politikos pagrindas nuo devintojo de\xc5\xa1imtme\xc4\x8dio prad\xc5\xbeios iki pat \xc5\xa0altojo karo pabaigos 1991\xc2\xa0m. Laikydamasi \xc5\xa1ios politikos JAV r\xc4\x97m\xc4\x97 prie\xc5\xa1 komunistus kovojan\xc4\x8dius sukil\xc4\x97lius bei karines diktat\xc5\xabras, tiek\xc4\x97 ginkluot\xc4\x99, siek\xc4\x97 pa\xc5\xa1alinti komunistus Afrikoje, Azijoje bei Lotyn\xc5\xb3 Amerikoje._NEWLINE_Vykdydama toki\xc4\x85 politik\xc4\x85 R.Reigano administracija per\xc5\xbeeng\xc4\x97 sulaikymo doktrinos ribas. 1983\xc2\xa0m. R.Reiganas pristat\xc4\x97 Strategin\xc4\x97s Gynybos Iniciatyv\xc4\x85 (SGI). SGI projektas tur\xc4\x97jo apsaugoti JAV nuo balistini\xc5\xb3 raket\xc5\xb3 sm\xc5\xabgi\xc5\xb3. Projekto kritikai \xc4\xafrodin\xc4\x97jo, kad technologinis \xc5\xa1io projekto tikslas yra ne\xc4\xafgyvendinamas ir pavadino j\xc4\xaf \xe2\x80\x9e\xc5\xbdvaig\xc5\xbed\xc5\xbei\xc5\xb3 karais\xe2\x80\x9c. SGI projektu R.Reiganas siek\xc4\x97 i\xc5\xa1provokuoti SSRS dar vienam brangiam ginklavimosi etapui, kuris SSRS b\xc5\xabt\xc5\xb3 per brangus._NEWLINE_\xc5\xa0altojo karo pabaiga 1991\xc2\xa0m. \xc5\xbeymi ir oficiali\xc4\x85 sulaikymo doktrinos kaip JAV u\xc5\xbesienio politikos strategijos pabaig\xc4\x85.'